text: 18-årige Patrik er i pole position før 24 timers løb i Italien
  08 juli 2017 kl. 08.15
   18-årige Patrik Matthiesen fra Hammelev var fredag aften den hurtigste i tidskørslen på den italienske Misano-bane og starter lørdag forrest i feltet til 24 timers løbet i TCE Serien.
  Tidtagningen til 3. afdeling af 24H TCE Series blev fredag aften kørt på den italienske Misano-bane og 18-årige Patrik Matthiesen fra Hammelev opnåde sin første start i pole position i en 24 timers serie, og det ikke kun i GT4 klassen, men også i det samlede klassement.
  Patrik Matthiesen var 61/1000 sekund foran den næsthurtigste kører J. Perez Aicart. Lige nu fører den 18-årige Hammelev-kører sammen med sit engelske hold CWS den internationale løbsserie for 12- og 24-timers løb.
  Den unge racerkører trænede i sidste uge nærmest på hjemmebane - nemlig på Padborg Park.
  
  